**Beszámoló a Sülysápi Értéktár 2020. első félévi munkájáról**

Tisztelt Képviselő-testület!

Értéktár Bizottságunk ebben a félévben a korona vírus által karanténba szorított körülmények között folytatta értékmegőrző munkáját. Sajnálatos módon a helyi és a környékbeli rendezvények jelentős része elmaradt.

Elmaradt a Kapás József Helytörténeti Gyűjteményben tervezett hagyományőrző disznóvágás.

Elmaradt a Pest Megyei Értéktár Nap is 2020. március 24-én, melyet a Nemzeti Művelődési Intézet Pest Megyei Igazgatósága Budajenőn tervezett megrendezni.

75 évvel ezelőtt 1945. május 8-án jelentették be, hogy a náci Németország hadserege letette a fegyvert. Erre az alkalomra ünnepséget és emléktábla avatást terveztünk a Kisboldogasszony-templomnál lévő Hősök szobránál, ami szintén elmaradt a karantén miatt. Az emlékművet 1926 októberében avatták fel, akkor az első világháborúban elesett áldozatok nevét vésték fel rá. A 2. világháborút követően az akkori áldozatok nevét is az oszlopra vésték, de sajnos ezek a nevek az eltelt 7 évtized alatt és a 2011-es felújításkor teljesen lekoptak az oszlopról. Mára csupán halvány vésetük látszik. Ezt szeretnénk egy új emléktábla felhelyezésével pótolni, ezzel is kifejezve, hogy városunk nem felejti el a hőseit.

Értéktár Bizottságunk félévet záró megbeszélésén a helyi Értéktár bővítését határozta el. Felvettük a Sülysáp Értéktárba:

* a tápiósülyi városrészben található Hősök szobrát és
* a tápiósápi városrészben található Hősök szobrát.

Az elmúlt hónapokban folytattuk a helyi értékek gyűjtését. Népviseleti ruhákkal, számos textíliával és bútordarabbal gyarapodott a gyűjtemény.

Az Agrárminisztérium pályázati felhívást tett közzé 2020. évre a nemzeti értékek és hungarikumok gyűjtésének népszerűsítésének, megismertetésének, megőrzésének és gondozásának támogatására. Erre a pályázatra Értéktárunk is pályázatot nyújtott be. A Kapás József Helytörténeti Gyűjtemény átalakítása 2019-ben megkezdődött. A mostani pályázattal folytatni szeretnénk az átalakítást, hogy egyrészt múzeumpedagógiailag alkalmazkodjon a XXI. század igényeihez, másrészt az értéktárunkban szereplő helyi értékeink bemutatása is lehetővé váljon.

A támogatásból megvalósítani tervezett tevékenységek:

- Kapás József Helytörténeti Gyűjtemény kiállító terének burkolása 130 nm felületen,

- Hevesy György emlékplakett

- Tárolók

- Projektor és adapter

- Vetítővászon

- Laptop

- Router

A támogatási igény ezekre 4 000 000 Ft.

A munkát abban a tudatban folytatjuk tovább, hogy helyi értékeink gyűjtése, népszerűsítése, megismertetése, megőrzése és gondozása a legfontosabb feladatunk, mert „*örökségünk a jövőnk alapja”*.

Sülysáp, 2020. június 29.

Zemen Pálné

 az Értéktár Bizottság elnöke